Foto: Nel Pavletić/Pixsell, Index

INDEX JE u posjedu računa ispostavljenog na Grad Novi Vinodolski za trodnevni smještaj današnje predsjednice i njene obitelji u luksuznom hotelskom apartmanu u Novom Vinodolskom.

Naime, Kolinda Grabar Kitarović, tada još veleposlanica, u lipnju 2010. godine boravila je s obitelji tri dana u hotelu Novi u Novom Vinodolskom. Trošak tog smještaja za obiteljski odmor koštao je 8 tisuća kuna, a hotel je izdao račun na ime Grada Novi Vinodolski.

Spavali, jeli sladolede, pili Pina Coladu i naručivali večeru



Prema računima koje posjedujemo, Kolinda je na račun građana na dan dolaska u hotel naručila Club Sandwich po cijeni od 55 kuna. 18. lipnja njen suprug Jakov Kitarović potpisao je račun za Pina Coladu od 47 kuna te voćni sok od 19 kuna. Zatim je Kolinda potpisala računa za četiri kuglice sladoleda, Jamnicu, capuccino i macchiato, a nekoliko sati kasnije opet je ona potpisala račun za sedam kuglica sladoleda koje su kao i sve drugo trebale biti plaćene iz gradskog proračuna.



Istog dana, netko se očito obitelji pridružio na večeri. Osim ako njih četvero ne mogu sami pojesti dvije pizze, dva pileća filea, biftek (180 kuna) i ramstek (140)... Uz prilog i piće, ta je večera koštala 784 kune. Račun za nju potpisala je Kolinda Grabar Kitarović. Svi ovi računi bili su, naravno, na sobu te kasnije ispostavljeni na konačnom računu koji su trebali platiti građani jer je račun bio izdan Gradu Novom Vinodolskom.



Tako je Kolinda s obitelji, tijekom predaha od posla na kojemu je primala veleposlaničku plaću, došla na plaćeni vikend u organizaciji lokalnog HDZ-a. Obitelj tadašnje veleposlanice izašla je iz hotela 19. lipnja, a 10 dana kasnije hotel je izdao fakturu na Grad Vinodolski. Račun je napokon i plaćen 13. kolovoza, gotovo dva mjeseca kasnije, no na računu umjesto Grada Novi Vinodolski, odjednom se našlo ime Vinka Kalanja, djelatnika Grada i tadašnjeg savjetnika u Komunalnom odjelu.

Uskok im poremetio planove

Prije nego je račun bio plaćen, u priču se upleo USKOK, pa je gradonačelnik tog grada, HDZ-ovac Oleg Butković, naredio da se odmor plati gotovinom. U odgovoru za Index ustvrdio je kako je odmor platio iz svog džepa te da je novac poslao po jednom zaposleniku gradske uprave, no taj djelatnik Grada tvrdi kako je novac bio iz gradske blagajne.

Tekst se nastavlja ispod oglasa

Butković je na taj način pokušao zataškati potencijalni skandal i zaustaviti postojeću istragu.



Butković priznao da je slao zaposlenika Grada da plati gotovinom



Kada smo gradonačelnika Butkovića ovog tjedna upitali za ljetovanje Kolinde Grabar Kitarović, gotovo odmah se sjetio svih detalja. Rekao nam je kako Grad Novi Vinodolski nikada nije imao namjeru platiti boravak tadašnje veleposlanice, a današnje predsjednice.





"Boravak obitelji Grabar Kitarović je podmiren na način da smo moja obitelj i ja platili navedeni račun jer smo obiteljski prijatelji već duži niz godina. Plaćanje je izvršeno na način da sam ja jednog od službenika Grada zamolio da ide platiti predmetni račun", objasnio nam je gradonačelnik Butković dodajući da nije osobno podmirio račun jer su odnosi između Grada i Hotela Novi bili - zategnuti!?



"Odnosi su bili zategnuti zbog njihovih dugovanja prema Gradu Novom Vinodolskom", prisjetio se ovih dana gradonačelnik Butković.



No, kada smo došli do službenika Grada na kojeg se poziva Butković, stvari postaju zanimljivije. Riječ je o Vinku Kalanju, koji se već deset mjeseci nalazi u mirovini. Kada smo ga upitali kako je moguće da je on bio taj koji je podmirio račun obitelji današnje predsjednice, rekao je da kako je sve dogovoreno između tri osobe; gradonačelnika, pročelnika za financije i njega.



Kalanj: Dobio sam novac iz gradske blagajne i platio ljetovanje



"Nazvala me osoba s recepcije hotela i rekla mi da postoji račun za obitelj veleposlanice, a kojeg bi trebao platiti Grad Novi Vinodolski. Upravo u to vrijeme USKOK se raspitivao za poznati slučaj Širac. Otišao sam u Općinu i tražio da se ti računi plate te sam rekao da nije dobro da se iz proračunskog novca plaćaju ta ljetovanja", kazao je Kalanj Indexu dodajući da je odmah zakazan sastanak s gradonačelnikom i pročelnikom za financije.



"Bilo nas je troje u toj prostoriji. Butković nije vidio ništa sporno u tim računima, no ja, a posebno pročelnik za financije, smo upozoravali na moguće posljedice. Na kraju sastanka gradonačelnik Butković je dao nalog pročelniku za financije da se iz blagajne uzme novac te da se tim novcem plati ljetovanje obitelji Grabar Kitarović. Pročelnik mi je dao 'cash' i otišao sam u Hotel to platiti", nastavio je svoju priču Kalanj za Index naglasivši kako Butkovićeva verzija da je on platio obiteljskim novcem račun ljetovanja Grabar Kitarović naprosto nije točna.



Uskok teretio Butkovića zbog slučaja Širac



"To jednostavno nije istina! Čudi me da je zaboravio detalje, a nije riječ o malo novca", kazao je Kalanj dodajući da je on osobno stornirano račun koji je glasio na Općinu te gotovinom platio za ljetovanje obitelji tadašnje veleposlanice. Otuda i njegovo ime na računu kojim je plaćeno ljetovanje današnje predsjednice.



"Žao mi je u što se sve ovo uvlači tada veleposlanica, a danas predsjednica Grabar Kitarović i to sve zbog Butkovića, njegova političkog stila i proračunatih interesa", dodao je Kalanj na kraju.



Valja podsjetiti kako je USKOK teretio Olega Butkovića, gradonačelnika Novog Vinodolskog i člana Predsjedništva HDZ-a, za zloporabu položaja i ovlasti jer je na račun Grada 2009. platio sedmodnevno ljetovanje tadašnjem zamjeniku direktora Hrvatskih voda Siniši Šircu i njegovoj obitelji.



Ponovno istraga zbog Kolinde Grabar Kitarović?



Županijski sud u Rijeci oslobodio je krajem prošle godine Butkovića svih optužbi te zaključio kako nema dokaza da je gradonačelnik znao da je Širac u Novom Vinodolskom ljetovao zajedno s obitelji niti da je znao da je Grad Novi Vinodolski platio boravak Šircu i obitelji na moru. USKOK je tada najavio i žalbu.



Kako doznaje Index USKOK je prije pet godina osim računa ljetovanja Širca istraživao i tko je platio račun za obitelj Grabar Kitarović, no optužnica se na kraju odnosila samo na čelnika Hrvatskih voda. Možda upravo ovo otkriće pokrene novu istragu i optužnicu.

Ured predsjednice: Ona tada nije bila državni dužnosnik

Kolinda, danas, u luksuznom odmoru na tuđi račun ne vidi ništa sporno.

Ured predsjednice priznao nam je kako se zaista radilo o trodnevnom odmoru, no kažu kako se sporno ljetovanje dogodilo prije nego je bila predsjednica te da tada nije bila državna dužnosnica.



"Grabar Kitarović boravila je u hotelu na poziv gradonačelnika Butkovića. Ne vidimo ništa sporno jer Kolinda Grabar Kitarović u to vrijeme nije bila državni dužnosnik", kazali su nam iz njenog ureda na Pantovčaku. Očito ih za činjenicu da su račun trebali platiti građani s kojima se Kolinda naslikava otkad je stupila na Pantovčak i pokušava ih uvjeriti da je i ona "iz naroda", nije briga.